Елисавета Багряна
Зов

chitanka.info

Аз съм тук зад три врати заключена

и прозореца ми е с решетка,

а душата волна, волна птица в клетка,

е на слънце и простор научена.

Пролетни са ветровете полъхнали,

чувам гласове призивно ясни.

Моя плам непламнал ще угасне

в здрача на покоето заглъхнали.

Рзатроши ключалките ръждясали!

Дай ми път през тъмни коридори!

Не веднъж в огрените простори

моите крила са ме понасяли.

И ще бликнат звукове ликуващи

от сърцето трепетно тогава…

— Но зад тези три врати, сподавен,

моя пламнал зов дали дочуваш ти?

Издание: Елисавета Багряна. „Амазонка. Избрана лирика в два тома.“ „Български писател“. С. 1973

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.